**Sumatratiger** (*Panthera tigris sumatrae*) er en kritisk truet underart av tiger som er endemisk for øya Sumatra i Indonesia, der man tror den kan ha vært isolert i cirka 10 000-12 000 år.

Sumatratiger regnes som en underart, men moderne forskning antyder den kan være en egen art.

Beskrivelse
-----------

Moderne forskning med DNA har nylig avdekket at denne tigeren kanskje må reklassifiseres som en egen art, selv om det er for tidlig å dra en slik konklusjon. Årsaken er at den trolig har vært isolert på Sumatra i ca. 10 000-12 000 år, og således har utviklet seg etter andre forutsetninger. Studien omfattet 34 tigere, hvorav ti var sumatratigere. Sørkinatiger var ikke med i undersøkelsen, noe som er grunnlaget for at forskerne ikke tør å konkludere med at den er en egen art i øyeblikket, selv om resultatet som sådan indikerer dette.

Sumatratigeren er den minste av de nålevende underartene. En fullvoksen hann veier typisk mindre enn 140 kg og måler cirka 220-250 cm cm fra snutespiss til halerot. Hunnen er mindre og veier typisk mindre enn 91 kg og måler cirka 215-230 cm fra snutespiss til halerot. Sumatratigeren er mørkere orange enn bengaltigeren og har flere striper langs sidene. Fargen varierer fra rødgul til dyp orange og rødbrun. På undersiden er den nærmest hvit. Stripene er sorte og gjerne smalere enn hos andre underarter, og den har gjerne flekker på bakkroppen.

Bestanden
---------

Sumatratigeren overlever i dag i all vesentlighet i 5 nasjonalreservater på øya. Man antar at færre enn 400 ville individer fortsatt eksisterer, hvorav mindre enn 100 holder til utenfor reservatene. I tillegg kommer omkring 235 tigere som overlever i fangenskap, alle etterkommere av 37 viltfangende tigere. 61 tigere (32 hanner og 29 hunner) har blitt omplassert til øya Java.

Flest tigre overlever trolig i områdene Gunung Leuser (ingen estimater siden 1992), Bukit Tigapulu og Kerinci Seblat, men antallet er usikkert (spesielt for Gunung Leuser).

Referanser
----------

1. 1 2  Linkie, M. Wibisono, H.T. Martyr, D.J. & Sunarto, S. 2008. Panthera tigris ssp. sumatrae. In: IUCN 2011. IUCN Red List of Threatened Species. Version 2011.2. Besøkt 2012-04-02
2. ↑  Pocock, R. I. 1929. Tigers. Journal of the Bombay Natural History Society 33: 505.
3. ↑  Luo, S. J. Kim, J. H. Johnson, W. E. Van Der Walt, J. Martenson, J. Yuhki, N. Miquelle, D. G. Uphyrkina, O. Goodrich, J. M. Quigley, H. Tilson, R. Brady, G. Martelli, P. Subramaniam, V. Mcdougal, C. Hean, S. Huang, S. Q. Pan, W. Karanth, U. K. Sunquist, M. Smith, J. L. D. and O'Brien, S. J. 2004. Phylogeography and genetic ancestry of tigers (Panthera tigris). PLoS Biology 2: 2275-2293.
4. ↑  Cracraft, J. Feinstein, J. Vaughn, J. and Helm-Bychowski, K. 1998. Sorting out tigers (Panthera tigris): mitochondrial sequences, nuclear inserts, systematics, and conservation genetics. Animal Conservation 1: 139.
5. ↑  Mazak, J. H. and Groves, C. P. 2006. A taxonomic revision of the tigers (Panthera tigris) of Southeast Asia. Mammalian Biology 71(5): 268-287.

Eksterne lenker
---------------

* Save The Tiger Fund Arkivert 26. februar 2011 hos Wayback Machine.

|  |  |
| --- | --- |
| Oppslagsverk/autoritetsdata | Encyclopædia Britannica **·** GND
 |